b'\n_START_ARTICLE_\nJanne Ahonen\n_START_SECTION_\nZa\xc4\x8detki v svetovnem pokalu, 1992-94\n_START_PARAGRAPH_\nNa tekmah za svetovni pokal je za\xc4\x8del z nastopi v sezoni 1992-93. Prvi nastop je opravil v nem\xc5\xa1kem Ruhpoldingu pri starosti 15 let in pol 13. decembra 1992, ko je zasedel zgolj 56. mesto. Nato je na svoji \xc4\x8detrti tekmi se uspel uvrstiti na 23. mesto kar je bil \xc5\xbee dolo\xc4\x8den napredek. Treba pa je vedeti, da so tedaj to\xc4\x8dke delili samo prvim petnajstim, in da je moral na svoje prve \xc5\xa1e nekoliko po\xc4\x8dakati. To je dosegel proti koncu sezone v doma\xc4\x8dem Lahtiju kjer je 7. marca 1993 osvojil 11. mesto. Za ta rezultat, edini v tej prvi sezoni, je dobil pet to\xc4\x8dk in to ga je v se\xc5\xa1tevku postavilo na to\xc4\x8dno 50. mesto.\n_START_SECTION_\nMladinski prvak, 1993\n_START_PARAGRAPH_\nV za\xc4\x8detku marca 1993 je nastopil na mladinskem prvenstvu, ki je bilo na \xc4\x8de\xc5\xa1kem v Harrachovu. Tam je dne 2. marca na tekmi posameznikov zmagal pred vsemi in postal prvak. Naslednjega dne je dopolnil uspeh \xc5\xa1e z zmago na ekipni tekmi in se vrnil domov z dvema zlatima medaljama._NEWLINE_V sezoni 1993-94 je prvi\xc4\x8d tekmoval na vseh tekmah. To je bila tudi prva sezona v kateri so podelili to\xc4\x8dke za prvo trideseterico. Za\xc4\x8del je z dvema skromnima dose\xc5\xbekoma izven trideseterice, nato pa na tretji tekmi drugi\xc4\x8d v karieri pri\xc5\xa1el do to\xc4\x8dk, ko je zasedel enajsto mesto in ponovil najbolj\xc5\xa1i rezultat iz prej\xc5\xa1nje sezone. Nato je na \xc4\x8detrti presenetil celotno skakalno srenjo in se zavihtel povsem na vrh. Svojo prvo od kasneje mnogih zmag je dosegel 19. decembra v \xc5\xa1vicarskem Engelbergu. V nadaljevanju sezone je nastopal zelo spremenljivo kot je to zna\xc4\x8dilno za mlade, neizku\xc5\xa1ene tekmovalce. Tako je ve\xc4\x8dkrat pristal izven mest, ki prina\xc5\xa1ajo to\xc4\x8dke, pa se po drugi strani nekajkrat uvrstil med najbolj\xc5\xa1ih deset. Na oder za zmagovalce se sicer ni ve\xc4\x8d uvrstil, najbolj\xc5\xa1i je bil enkrat \xc4\x8detrti in dvakrat peti. Skupaj je dosegel sedem uvrstitev med deseterico in sezono kon\xc4\x8dal na desetem mestu s 388 to\xc4\x8dkami.\n_START_SECTION_\n1994: drugi\xc4\x8d mladinski prvak\n_START_PARAGRAPH_\nKonec januarja 1994 se je udele\xc5\xbeil Svetovnega mladinskega prvenstva, ki je bil organiziran v avstrijskem Breitenwangu. Tam je 26. januarja na tekmi posameznikov zmagal in osvojil zlato medaljo. S to zmago je postal prvi v zgodovini tekmovanja, ki mu je uspelo osvojiti dva naslova mladinskega prvaka. To pa \xc5\xa1e ni bilo vse. Naslednjega dne je sodeloval na tekmi ekip in \xc5\xa1e tam pobral najve\xc4\x8djo nagrado.\n_START_SECTION_\n1994-2000: med najbolj\xc5\xa1imi\n_START_PARAGRAPH_\nV sezoni 1994-95 se je sedemnajstletni Ahonen dokon\xc4\x8dno prebil med najbolj\xc5\xa1e skakalce sveta in dokazal, da rezultati iz prej\xc5\xa1nje sezone niso bili naklju\xc4\x8dje, ampak da gre za nadarjenega skakalca, ki bo v prihodnosti krojil sam svetovni vrh tega \xc5\xa1porta. \xc5\xbde na prvi tekmi, 10. decembra v Planici, je pristal na tretjem mestu in se drugi\xc4\x8d v karieri zavihtel na zmagovalni oder. Nadaljeval je v tem stilu in kmalu pri\xc5\xa1el do nove zmage. Svojo drugo zmago v karieri je dosegel na presti\xc5\xbeni tekmi na novega leta dan, 1. januarja 1995 v Ga-Paju. Ta zmaga in \xc5\xa1e nekaj solidnih rezultatov so ga prvi\xc4\x8d postavili na zmagovalni oder ene najpresti\xc5\xbenej\xc5\xa1ih skakalnih prireditev, Novoletne skakalne turneje, osvojil je skupno tretje mesto. V nadaljevanju sezone mu ni ve\xc4\x8d uspelo zmagati je pa bil vedno med najbolj\xc5\xa1imi. Vsega skupaj je v celi sezoni dosegel \xc5\xa1est uvrstitev na stopni\xc4\x8dke, od tega je ena zmaga, dve drugi in tri tretja mesta. Na koncu je vse to bilo dovolj, da je tudi v skupni razvrstitvi prvi\xc4\x8d kon\xc4\x8dal na zmagovalnem odru. Osvojil je 869 to\xc4\x8dk in zasedel skupno tretje mesto._NEWLINE_Poleg tekmovanja za svetovni pokal je nastopil tudi na prireditvi za Svetovno nordijsko prvenstvo, ki je bilo na sporedu konec sezone, marca v Thunder Bayu, Kanada. Tam je posami\xc4\x8dno tako na mali kot veliki skakalnici zasedel deveto mesto in bil s tem oddaljen od medalj. Zato pa je bil v postavi finske ekipe, ki je na ekipni tekmi osvojila prvo mesto in postala ekipni Svetovni prvak._NEWLINE_V sezoni 1995-96 je bil ponovno med najbolj\xc5\xa1imi vendar je rezultatsko zelo nihal. Bil je sposoben uvrstiti se med najbolj\xc5\xa1e tri ali pa zgolj nekje pri repu dvajseterice ali celo trideseterice. Trikrat je celo izostal iz mest, ki prina\xc5\xa1ajo to\xc4\x8dke. Dosegel je osemnajst uvrstitev med najbolj\xc5\xa1ih deset, od tega \xc5\xa1est na stopni\xc4\x8dke. Dve novi zmagi ter po dve drugi in tretji mesti so njegovi najbolj\xc5\xa1i rezultati, ki so mu v skupnem se\xc5\xa1tevku sezone prinesli ponovno tretje mesto za 1054 osvojenih to\xc4\x8dk. K tem rezultatom je potrebno dodati \xc5\xa1e dve ekipni zmagi kjer je finska imela izjemno mo\xc4\x8d ne samo zaradi Ahonena ampak tudi tekmovalca kot je bil Ari-Pekka Nikkola in \xc5\xa1e nekaj drugih zelo dobrih skakalcev._NEWLINE_Kot osemnajstletnik je lahko za\xc4\x8del nastopati tudi na tekmovanjih v poletih, torej na najve\xc4\x8djih napravah. In tudi tu je takoj dokazal, da sodi med najbolj\xc5\xa1e. Najprej je 10. februarja 1996 zmagal prvi\xc4\x8d na letalnicah. To je bilo v avstrijskem Kulmu kjer je bila najprej tekma za svetovni pokal. Nato je naslednjega dne na istem prizori\xc5\xa1\xc4\x8du na tekmi za Svetovno prvenstvo v poletih osvojil drugo mesto. Tako je \xc5\xbee na svojem prvem nastopu v tem tekmovanju osvojil srebrno medaljo._NEWLINE_Sezono 1996-97 je za\xc4\x8del zelo slabo. Na prvih dveh tekmah v Lillehammerju se sploh ni uvrstil med trideseterico. Nato je dosegel tri uvrstitve med dobitnike to\xc4\x8dk, med njimi tudi eno peto mesto, toda nato zopet rezultatsko nazadoval. Vse skupaj je nekoliko popravil v novem letu 1997, ko se je sicer ponovno za\xc4\x8del uvr\xc5\xa1\xc4\x8dati med najbolj\xc5\xa1e, toda ne na najvi\xc5\xa1ja mesta. Vsega skupaj je v celi sezoni le enkrat segel na oder za zmagovalce, ko je bil drugi. Na koncu je v skupni razvrstitvi za 734 osvojenih to\xc4\x8dk pristal na osmem mestu.\n_START_SECTION_\nSvetovni prvak, Trondheim 1997\n_START_PARAGRAPH_\nSlab\xc5\xa1o sezono v svetovnem pokalu je popravil na Svetovnem prvenstvu 1997, ki je bilo v Trondheimu. Tam je dne 22. februarja na tekmi posameznikov zmagal in postal svetovni prvak. Nato je slavil \xc5\xa1e na ekipni tekmi kjer je Finska zmagala v postavi Ahonen, Mika Antero Laitinen, Jani Soininen in Ari-Pekka Nikkola._NEWLINE_V sezoni 1997-98 je za\xc4\x8del pribli\xc5\xbeno tako kot v prej\xc5\xa1nji. Torej slab\xc5\xa1e na prvih tekmah, nato pa na bolje. Na peti tekmi je pri\xc5\xa1el s tretjim mestom do prvih stopni\xc4\x8dk, ki jih je vsega skupaj dosegel \xc5\xa1estkrat. Med njimi je tudi ena, edina zmaga, ki jo je dosegel doma v Lahtiju dne 7. marca 1998. Na koncu je bil v se\xc5\xa1tevku sezone za 836 osvojenih to\xc4\x8dk uvr\xc5\xa1\xc4\x8den na deveto mesto._NEWLINE_Sezono 1998-99 je za\xc4\x8del veliko bolje kot prej\xc5\xa1njo. Na prvih treh tekmah je bil vsaki\xc4\x8d na drugem mestu, nato je na \xc4\x8detrti v Chamonixu zmagal \xc5\xa1esti\xc4\x8d v karieri. Nato je zmagal na obeh prireditvah v \xc4\x8de\xc5\xa1kem Harrachovu in na Novoletno turnejo pri\xc5\xa1el v odli\xc4\x8dni formi. Tam mu sicer ni uspelo zmagati na nobeni od tekem, je pa bil trikrat drugi in enkrat peti, in to je bilo dovolj za prvo skupno zmago na tej presti\xc5\xbeni turneji. Nato je do konca sezone slavil \xc5\xa1e trikrat in tako zbral vsega skupaj \xc5\xa1est zmag, k temu je dodal \xc5\xa1e sedem drugih mest. Na koncu je v se\xc5\xa1tevku sezone zaklju\xc4\x8dil na drugem mestu, zaostal je le za nem\xc5\xa1kim asom Schmittom._NEWLINE_\xc5\xa0tart v sezono 1999-00 mu tako kot \xc5\xbee ve\xc4\x8dkrat prej zopet ni uspel. Na prvih dveh tekmah v Kuopiu se ni uvrstil niti med trideseterico. Nato mu je \xc5\xa1e pred novim letom uspelo ujeti pravo formo in 12. decembra je v Beljaku na peti tekmi sezone prvi\xc4\x8d slavil. Sledili so sami vrhunski rezultati toda zmagati mu ni uspelo vse do marca, ko je v doma\xc4\x8dem Lahtiju dosegel svojo trinajsto zmago v karieri. Uspe\xc5\xa1no sezono je zaklju\xc4\x8dil z drugim mestom na finalu v Planici. Vsega skupaj je v tej sezoni stal na odru za zmagovalce \xc5\xa1estnajstkrat, od tega sta dve zmagi, osem drugih in \xc5\xa1est tretjih mest. V skupnem se\xc5\xa1tevku sezone je pristal s 1437 to\xc4\x8dkami na kon\xc4\x8dnem tretjem mestu. V razvrstitvi poletov pa je bil skupno drugi.\n_START_SECTION_\n2000: bron na poletih\n_START_PARAGRAPH_\n14. februarja 2000 je bila v Vikersundu tekma za Svetovno prvenstvo v poletih. Tam je Ahonen priskakal do tretjega mesta in srebru iz prej\xc5\xa1njega tekmovanja dodal \xc5\xa1e bronasto medaljo.\n_START_SECTION_\n2001-2003: za najbolj\xc5\xa1imi\n_START_PARAGRAPH_\nPred naslednjo sezono je nastopil na osmih posami\xc4\x8dnih tekmah poletne Velike nagrade in slavil na petih od njih. To je bilo dovolj za skupno zmago sezone 2000-01 tega tekmovanja. Nato je v sezoni 2000-01 dosegal dobre rezultate toda ni se mu uspelo uvrstiti na najvi\xc5\xa1je mesto. Poljak Adam Ma\xc5\x82ysz in Nemec Martin Schmitt sta tokrat pobrala najve\xc4\x8dje nagrade. Najve\xc4\x8dji Ahonenov dose\xc5\xbeek v sezoni je bil v drugem mestu na Novoletni turneji. Vsega skupaj je dosegel \xc5\xa1tiri druga mesta in na koncu pristal na skupnem petem mestu s 686 osvojenimi to\xc4\x8dkami._NEWLINE_Februarja 2001 se je udele\xc5\xbeil Svetovnega prvenstva 2001, ki je bilo na njegovem doma\xc4\x8dem terenu v Lahtiju. Tam je osvojil tri kolajne. Najprej je 19. februarja na posami\xc4\x8dni tekmi na veliki napravi zasedel tretje mesto in si s tem pridobil bronasto medaljo. Nato je 21. februarja na isti skakalnici osvojil \xc5\xa1e srebro na ekipni tekmi. Na tekmi male skakalnice je bil \xc5\xa1ele sedmi zato pa je na isti napravi osvojil \xc5\xa1e eno srebro iz ekipne tekme._NEWLINE_V sezoni 2001-02 je rezultatsko nazadoval. Sploh za\xc4\x8detek je bil ponovno na nizkem nivoju. Na prvi tekmi je s 33. mestom ostal brez uvrstitve med dobitnike to\xc4\x8dk. Nadaljevanje je bilo potem po\xc4\x8dasi na bolje. \xc5\xa0ele sredi januarja je prvi\xc4\x8d priskakal med najbolj\xc5\xa1o deseterico, ko je osvojil osmo mesto v Willingenu. V zaklju\xc4\x8deku sezone je nato odskakal bolje in s tretjim mestom v Falunu dosegel edino uvrstitev na zmagovalni oder. V skupni razvrstitvi je na koncu bil na zanj skromnem 15. mestu z vsega 356 osvojenimi to\xc4\x8dkami._NEWLINE_Februarja 2002 je nastopil na olimpijskih igrah, ki so bile prirejene v Salt Lake Cityu, Utah, ZDA. Tam je med posamezniki na srednji napravi zasedel \xc4\x8detrto mesto, na ve\xc4\x8dji napravi pa deveto. Nato je 18. februarja bil v postavi finske ekipe, ki je osvojila drugo mesto in srebrno kolajno. Poleg Ahonena so v ekipi bili \xc5\xa1e Matti Hautam\xc3\xa4ki, Veli-Matti Lindstr\xc3\xb6m in Risto Jussilainen._NEWLINE_V naslednji sezoni 2002-03 je svoje rezultate mo\xc4\x8dno popravil. Tokrat je za razliko od prej\xc5\xa1njih sezon \xc5\xbee na za\xc4\x8detku bil med najbolj\xc5\xa1imi. Za\xc4\x8del je v Kuusamu s tretjim in drugim mestom ter nato nadaljeval z uvrstitvami v prvi deseterici. Nato je 21. decembra v Engelbergu po dobrem letu in pol pri\xc5\xa1el do svoje nove zmage, \xc5\xbee \xc5\xa1tirinajste v karieri. Nato je slavil v razvrstitvi Novoletne turneje in postal \xc5\xa1e drugi\xc4\x8d njen zmagovalec. V nadaljevanju sezone je svoje uvrstitve nekoliko poslab\xc5\xa1al, tako da je na koncu v skupnem se\xc5\xa1tevku zaostal za zmagovalnim odrom. Bil je s 1016 to\xc4\x8dkami uvr\xc5\xa1\xc4\x8den na skupno \xc4\x8detrto mesto._NEWLINE_Februarja 2003 je nastopil na Svetovnem prvenstvu, ki je bilo organizirano v italijanskem Val di Fiemmeju. Tam se mu na tekmi posameznikov ni iz\xc5\xa1lo, bil je \xc5\xa1ele na 35. mestu. Zato pa je 23. februarja na ekipni tekmi bil v postavi finske ekipe, ki je zmagala pred vsemi in osvojila zlato medaljo. Poleg Ahonena so bili v zmagovalni ekipi \xc5\xa1e Tami Kiuru, Arttu Lappi in Matti Hautam\xc3\xa4ki.\n_START_SECTION_\n2004-2006: povsem na vrhu\n_START_PARAGRAPH_\nSezono 2003-04 je ponovno za\xc4\x8del slab\xc5\xa1e, tako kot \xc5\xbee nekajkrat prej. Toda tokrat je kmalu ujel vrhunsko formo in nadaljeval v izjemnem slogu. Vsega skupaj je dosegel trinajst uvrstitev na stopni\xc4\x8dke, od tega trikrat zmagal in bil \xc5\xa1e petkrat drugi ter petkrat tretji. Vse skupaj je zadostovalo za prvi osvojeni veliki kristalni globus, potem ko je s 1316 to\xc4\x8dkami imel pred drugo uvr\xc5\xa1\xc4\x8denim Norve\xc5\xbeanom Ljoekelsoejem zgolj deset to\xc4\x8dk prednosti._NEWLINE_Februarja 2004 se je udele\xc5\xbeil Svetovnega prvenstva v poletih, ki je bilo v slovenski Planici. Kar se ti\xc4\x8de Ahonena je bilo tam vse v znamenju srebrne barve. Tako je najprej 21. februarja na tekmi posameznikov priletel do drugega mesta in osvojil srebrno medaljo. Naslednjega dne je bil v finski postavi, ki je na ekipni tekmi zasedla drugo mesto in tako je pri\xc5\xa1el \xc5\xa1e do ene srebrne medalje._NEWLINE_V naslednji sezoni, 2004-05, je za razliko od prej\xc5\xa1njih let za\xc4\x8del na najbolj\xc5\xa1i mo\xc5\xbeen na\xc4\x8din. Najprej je dobil uvodne \xc5\xa1tiri tekme in bil nato na peti drugi. Nato je nadaljeval v \xc5\xa1ampijonskem slogu saj je dobil po vrsti naslednjih \xc5\xa1est tekem, med njimi prve tri na Novoletni turneji. Na \xc4\x8detrti, zadnji, je bil drugi in se veselil svoje tretje skupne zmage na tej presti\xc5\xbeni turneji. V nadaljevanju sezone je nekoliko popustil, sicer osvojil \xc5\xa1e dve tekmi, na ostalih pa ni ve\xc4\x8d osvajal najvi\xc5\xa1jih mest. Vsega skupaj je dosegel izjemnih dvanajst zmag, in bil \xc5\xa1e trikrat drugi, torej petnajst uvrstitev na zmagovalni oder. Na koncu je v skupnem se\xc5\xa1tevku sezone prepri\xc4\x8dljivo zmagal s 1715 osvojenimi to\xc4\x8dkami in osvojil svoj drugi kristalni globus._NEWLINE_Nastopil je tudi na Svetovnem prvenstvu 2005, ki je bilo februarja v nem\xc5\xa1kem Oberstdorfu. Tam je 19. februarja na posami\xc4\x8dni tekmi na srednji napravi zasedel tretje mesto in osvojil bronasto medaljo. Zaostal je za drugo uvr\xc5\xa1\xc4\x8denim Jando in prvakom Benkovi\xc4\x8dem. Nato je 25. februarja na ve\xc4\x8dji napravi zmagal pred vsemi in postal Svetovni prvak. Za konec je naslednjega dne osvojil \xc5\xa1e srebro na ekipni tekmi in tako odnesel domov celoten komplet kolajn._NEWLINE_V sezoni 2005-06 je tekmovanje za\xc4\x8del z dvema drugima mestoma v Kuusamu in nadaljeval do konca sezone z dobrimi rezultati. Z dvema zmagama, enim drugim in enim \xc5\xa1estim mestom je \xc5\xa1e \xc4\x8detrti\xc4\x8d dobil Novoletno turnejo, le da tokrat skupaj s \xc4\x8cehom Jakubom Jando, s katerim sta imela povsem enako \xc5\xa1tevilo to\xc4\x8dk. Razo\xc4\x8daral je le v doma\xc4\x8dem Lahtiju kjer je bil \xc5\xa1ele dvajseti in na naslednji v Lillehammerju z 25. mestom. Vsega skupaj je dosegel devet uvrstitev na stopni\xc4\x8dke, od tega sta dve zmagi, pet drugih in dve tretji mesti. V skupni razvrstitvi sezone je bil s 1024 to\xc4\x8dkami uvr\xc5\xa1\xc4\x8den na drugo mesto, zaostal je le za Jakubom Jando._NEWLINE_Na Svetovnem prvenstvu v poletih leta 2006 je na tekmi posameznikov zasedel osmo mesto in ostal brez medalje. Zato pa jo je osvojil na tekmi ekip. 15. januarja 2006 je bil v finski postavi, ki je bila druga in osvojila srebrno medaljo._NEWLINE_Februarja 2006 je nastopil na svojih tretjih Zimskih olimpijskih igrah, ki so bile v Torinu. Na skakalnih tekmah posameznikov se mu je tudi tokrat izmuznila kolajna, bil je \xc5\xa1esti in deveti. Je pa zato jo osvojil s finsko ekipo, ki je na mo\xc5\xa1tveni tekmi zasedla drugo mesto. V ekipi so poleg Ahonena bili \xc5\xa1e Tami Kiuru, Janne Happonen in Matti Hautam\xc3\xa4ki.\n_START_SECTION_\n2007-08\n_START_PARAGRAPH_\nV sezoni 2006-07 je rezultatsko nazadoval. Predvsem se mu prvi\xc4\x8d po trinajstih letih ni uspelo uvrstiti se na oder za zmagovalce. Najbolj\xc5\xa1i rezultat je bil eno \xc4\x8detrto mesto, med prvo deseterico pa se je uvrstil trinajstkrat. Na koncu je v skupnem se\xc5\xa1tevku zasedel osmo mesto s 539 osvojenimi to\xc4\x8dkami._NEWLINE_V sezoni 2007-08 se je rezultatsko zopet popravil. Za\xc4\x8del je s solidnimi uvrstitvami med prvo deseterico nato pa v Beljaku z drugi in tretjim mestom ponovno dosegel zmagovalni oder. Na Novoletni turneji je za\xc4\x8del s tretjim mestom na prvi tekmi, nato na drugi bil takoj za zmagovalcem, nakar je na zadnjih dveh, obe sta bili v Bischofshofnu, obakrat zmagal. S tem mu je uspelo turnejo osvojiti \xc5\xa1e peti\xc4\x8d in tako je prehitel Nemca Jensa Weissfloga, ki je bil najbolj\xc5\xa1i \xc5\xa1tirikrat. V nadaljevanju sezone je dosegel \xc5\xa1e dve zmagi, druga od teh je bila njegova \xc5\xa1estintrideseta, zadnja. To je dosegel 4. marca 2008 doma na finskem v Kuopiju. Vsega skupaj je v tej sezoni dosegel devet uvrstitev na oder za zmagovalce, od tega \xc5\xa1tiri zmage in tri druga ter dve tretji mesti. Na koncu je v skupnem se\xc5\xa1tevku zasedel tretje mesto s 1291 to\xc4\x8dkami._NEWLINE_Februarja 2008 je nastopil na Svetovnem prvenstvu v poletih in tam osvojil svoji zadnji kolajni. Najprej je 23. februarja na tekmi posameznikov zasedel tretje mesto in osvojil bronasto medaljo. Nato je naslednji dan bil v finski postavi, ki je zasedla drugo mesto ter osvojila srebrno medaljo. V postavi so bili Janne Happonen, Harri Olli, Matti Hautam\xc3\xa4ki in Ahonen._NEWLINE_Po skupnem tretjem mestu v zadnji sezoni se je Ahonen odlo\xc4\x8dil umakniti se iz smu\xc4\x8darskih skokov. Vendar ni zdr\xc5\xbeal dolgo...\n_START_SECTION_\n2009: prva vrnitev\n_START_PARAGRAPH_\nPo enoletni pavzi, v sezoni 2008-09 ni nastopal, se je vrnil med nastopajo\xc4\x8de. Ni naklju\xc4\x8dje, da se je vrnil ravno za olimpijsko sezono 2009-10 saj mu v vitrini manjka ravno ena najve\xc4\x8djih nagrad, zlata olimpijska medalja. Skakalno sezono je za\xc4\x8del slabo, na doma\xc4\x8di tekmi v Kusamu je bil \xc5\xa1ele na 34. mestu. Nato mu je sicer uspelo rezultate popraviti, pri\xc5\xa1el je do mest v prvi deseterici, toda na najvi\xc5\xa1je mesto se mu ni ve\xc4\x8d uspelo zavihteti. Najbolj\xc5\xa1i rezultati so bili dve drugi in eno tretje mesto, na Novoletni turneji pa je zasedel skupno drugo mesto in to je bil njegov vrhunec sezone. Na koncu je v skupnem se\xc5\xa1tevku zasedel enajsto mesto s 494 osvojenimi to\xc4\x8dkami._NEWLINE_Na najve\xc4\x8dji prireditvi sezone, na skokih za Olimpijske igre 2010, je ostal povsem praznih rok. Najbli\xc5\xbeje medaljam je bil s \xc4\x8detrtim mestom na posami\xc4\x8dni tekmi na srednji napravi. Na ve\xc4\x8dji napravi se mu je nastop povsem ponesre\xc4\x8dil in je bil \xc5\xa1ele enaintrideseti. Na ekipni tekmi pa ni nastopil, ker ga sploh ni bilo v finski postavi._NEWLINE_Ahonen je nato vztrajal z nastopi \xc5\xa1e v naslednji sezoni, to je bila sezona 2010-11. V kateri pa pri starosti 33 let ni ve\xc4\x8d dosegal nekdanjih uspehov. V celi sezoni mu je z enim petim mestom uspelo edinkrat se uvrstiti med najbolj\xc5\xa1ih deset. Druga\xc4\x8de se je uvr\xc5\xa1\xc4\x8dal dokaj spremenljivo, ve\xc4\x8dkrat je bil med dobitniki to\xc4\x8dk, nekajkrat pa niti to ne. Tako je sezono kon\xc4\x8dal na zanj skromnem 44. mestu z vsega 74 to\xc4\x8dkami._NEWLINE_Po tej neuspe\xc5\xa1ni sezoni se je drugi\xc4\x8d umaknil in prekinil aktivno kariero. Toda tudi tokrat ne dokon\xc4\x8dno...\n_START_SECTION_\n2013: druga vrnitev\n_START_PARAGRAPH_\nLeta 2013 se je po dveletni odsotnosti ponovno vrnil med nastopajo\xc4\x8de. In to ponovno za olimpijsko sezono 2013-14 z namenom, da zopet poizkusi priti do posami\xc4\x8dne medalje na tej najve\xc4\x8dji prireditvi. Toda tudi tokrat dose\xc5\xbeeni rezultati niso bili na nekdanji ravni. Najve\xc4\x8d kar je dosegel sta bili dve uvrstitvi med deseterico za po eno peto in deveto mesto. Na preostalih tekmah ni bil konkuren\xc4\x8den najbolj\xc5\xa1im in je sezono zaklju\xc4\x8dil na skupno 31. mestu s 176 osvojenimi to\xc4\x8dkami._NEWLINE_V starosti 36 let je nastopil na olimpijski skakalni prireditvi leta 2014 kjer pa je bil dale\xc4\x8d od \xc5\xbeelja. Na tekmi posameznikov je bil najprej na srednji napravi zgolj na 29. mestu. Nato je na ve\xc4\x8dji napravi zasedel 22. mesto in \xc5\xbeelja po posami\xc4\x8dni medalji je ostala neizpolnjena. Nastopil je tudi na tekmi ekip kjer pa je Finska postava zasedla \xc5\xa1ele osmo mesto in dokazala kako so se \xc4\x8dasi za Fince spremenili, potem ko so bili \xc5\xa1e nekaj let nazaj vedno med najbolj\xc5\xa1imi._NEWLINE_Navkljub slabim rezultatom in neizpolnjenim olimpijskim \xc5\xbeeljam pa Ahonen ni odnehal in je nadaljeval z nastopi tudi v sezono 2014-15. V njej se je v najbolj\xc5\xa1ih primerih uvr\xc5\xa1\xc4\x8dal na rep trideseterice, do to\xc4\x8dk je pri\xc5\xa1el samo petkrat, najbolj\xc5\xa1i rezultat pa je eno 23. mesto. Vsega skupaj je zbral 29 to\xc4\x8dk in se uvrstil na skupno 58. mesto._NEWLINE_Nadaljeval je tudi v sezoni 2015-16. Tokrat je nastopil na samo treh tekmah, se na nobeni uvrstil niti blizu dobitnikom to\xc4\x8dk in sredi sezone zaklju\xc4\x8dil z nastopi. Zaradi slabih rezultatov se sploh ni uvrstil na lestvico v skupnem se\xc5\xa1tevku._NEWLINE_Leta 2016 je v starosti 39 let zmagal na finskem dr\xc5\xbeavnem prvenstvu._NEWLINE_Za seboj ima 21 sezon tekmovanja v smu\xc4\x8darskih skokih. V tem \xc4\x8dasu je poleg dveh kristalnih globusov zbral \xc5\xa1e dve drugi in \xc5\xa1tiri tretja skupna mesta. V svetovnem pokalu je zmagal \xc5\xa1estintridesetkrat in je med najve\xc4\x8djimi zmagovalci, ve\xc4\x8d zmag imajo le Adam Ma\xc5\x82ysz s 39, Matti Nyk\xc3\xa4nen s 46 in kasneje ga je prehitel \xc5\xa1e Gregor Schlierenzauer, ki ima 53 zmag. Poleg tega ima kar 19 medalj iz najve\xc4\x8djih tekmovanj, od tega je pet zlatih iz svetovnih prvenstev, tri mo\xc5\xa1tvene in dve posami\xc4\x8dni. Manjka mu le olimpijska posami\xc4\x8dna, ima dve srebrni iz ekipnih tekem. K vsemu temu je treba pri\xc5\xa1teti \xc5\xa1e dve zlati medalji iz mladinskega tekmovanja._NEWLINE_Njegov osebni rekord je 233.5 m, dose\xc5\xbeen v Planici, leta 2005. Sicer je sko\xc4\x8dil tudi do 240 metrske znamke, kar bi bil svetovni rekord, a je pri tem padel in dose\xc5\xbeek ni obveljal.'